62023CJ0293
BREITHIÚNAS NA CÚIRTE BREITHIÚNAIS (an Cúigiú Dlísheomra)
28 Samhain 2024 (
*1
)
(Tarchur chun réamhrialú – Margadh inmheánach leictreachais – Treoir (AE) 2019/944 – Airteagal 2(28) agus (29) – Coincheap ‘dáileadh’ – Coincheap ‘oibreoir córais dáileacháin’ – Coincheap ‘córas dáileacháin’ – Airteagail 30 go 39 – Oibriú an chórais dáileacháin – Gnóthas a oibríonn saoráid fuinnimh ina bhfuil stáisiún cumhachta agus teasa in éineacht agus córas líne cumhachta, a sholáthraíonn teas, uisce te agus leictreachas do thionóntaí aonaid chónaithe – Díol comhreathach an leictreachais arna tháirgeadh – Reachtaíocht náisiúnta lena dtugtar díolúine d’oibreoir saoráide den sórt sin ó oibleagáidí na n‑oibreoirí córais dáileacháin faoin Treoir sin)
I gCás C‑293/23,
IARRAIDH ar réamhrialú de bhun Airteagal 267 CFAE, ón Bundesgerichtshof (Cúirt Bhreithiúnais na Cónaidhme, an Ghearmáin), trí bhreith an 13 Nollaig 2022, a fuarthas ag an gCúirt an 9 Bealtaine 2023, sna himeachtaí
ENGIE Deutschland GmbH
v
Landesregulierungsbehörde beim Sächsischen Staatsministerium für Wirtschaft, Arbeit und Verkehr,
idiragraithe:
Zwickauer Energieversorgung GmbH,
Bundesnetzagentur für Elektrizität, Gas, Telekommunikation, Post und Eisenbahnen,
tugann AN CHÚIRT (an Cúigiú Dlísheomra),
agus í comhdhéanta mar seo a leanas: I. Jarukaitis (Rapóirtéir), Uachtarán an Cheathrú Dlísheomra, ag feidhmiú mar Uachtarán an Chúigiú Dlísheomra, D. Gratsias agus E. Regan, Breithiúna,
Abhcóide Ginearálta: A. Rantos,
Cláraitheoir: A. Calot Escobar,
ag féachaint don nós imeachta i scríbhinn,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–
ENGIE Deutschland GmbH, ag D. Legler, Rechtsanwalt,
–
Landesregulierungsbehörde beim Sächsischen Staatsministerium für Wirtschaft, Arbeit und Verkehr, ag A. Hennersdorf, J. Leuschke agus K. Meißner, i gcáil Gníomhairí,
–
Zwickauer Energieversorgung GmbH, ag K. M. Schwabe, Rechtsanwalt,
–
Bundesnetzagentur für Elektrizität, Gas, Telekommunikation, Post und Eisenbahnen, J. Kargel agus C. Mögelin, i gcáil Gníomhairí,
–
an Coimisiún Eorpach, ag O. Beynet agus T. Scharf, i gcáil Gníomhairí,
tar éis cinneadh a dhéanamh, i ndiaidh an tAbhcóide Ginearálta a éisteacht, breith a thabhairt ar an gcás gan Tuairim,
an Breithiúnas seo a leanas:
Breithiúnas
1
Baineann an iarraidh ar réamhrialú seo le léiriú ar Airteagal 2(28) agus (29) agus ar Airteagail 30 et seq. de Threoir (AE) 2019/944 ó Pharlaimint na hEorpa agus ón gComhairle an 5 Meitheamh 2019 maidir le rialacha comhchoiteanna don mhargadh inmheánach don leictreachas agus lena leasaítear Treoir 2012/27/AE (IO 2019 L 158, lch. 125).
2
Rinneadh an iarraidh seo in imeachtaí idir ENGIE Deutschland GmbH (‘ENGIE’) agus an Landesregulierungsbehörde beim Sächsischen Staatsministerium für Wirtschaft, Arbeit und Verkehr (Údarás Rialála Thalamh Aireacht Geilleagair, Saothair agus Iompair na Sacsaine, an Ghearmáin) (‘Údarás Rialála Thalamh na Sacsaine’) maidir le diúltú Zwickauer Energieversorgung GmbH (‘ZEV’), atá ina oibreoir córais dáileacháin, dhá shaoráid fuinnimh féintomhaltais ENGIE a nascadh lena líonra agus na pointí méadraithe is gá a chur ar fáil.
An dlí lena mbaineann
Dlí an Aontais
Treoir 2012/27/AE
3
Sainmhínítear an coincheap ‘oibreoir córais dáileacháin’ le hAirteagal 2(21) de Threoir 2012/27/AE ó Pharlaimint na hEorpa agus ón gComhairle an 25 Deireadh Fómhair 2012 maidir le héifeachtúlacht fuinnimh, lena leasaítear Treoir 2009/125/CE agus Treoir 2010/30/AE agus lena n‑aisghairtear Treoir 2004/8/CE agus Treoir 2006/32/CE (IO 2012 L 315, lch. 1), chun críocha na Treorach sin, mar ‘oibreoir córais dáileacháin’, go háirithe de réir bhrí na Treorach 2009/72/CE ó Pharlaimint na hEorpa agus ón gComhairle an 13 Iúil 2009 maidir le rialacha comhchoiteanna don mhargadh inmheánach sa leictreachas agus lena n‑aisghairtear Treoir 2003/54/CE (IO 2009 L 211, lch. 55).
Rialachán (AE) 2019/943
4
Le hAirteagal 2(48) de Rialachán (AE) 2019/943 ó Pharlaimint na hEorpa agus ón gComhairle an 5 Meitheamh 2019 maidir leis an margadh inmheánach don leictreachas (IO 2019 L 158, lch. 54), sainmhínítear an coincheap ‘oibreoir córais dáileacháin’ mar ‘oibreoir córais dáileacháin’ de réir bhrí Airteagal 2(29) de Threoir 2019/944.
Treoir 2019/944
5
Foráiltear le haithrisí 7, 8, 18, 65 agus 68 de Threoir 2019/944:
‘(7)
D'fhonn margadh inmheánach don leictreachas a chruthú, ba cheart do na Ballstáit lánpháirtiú a gcuid margaí náisiúnta agus comhar i measc oibreoirí córais ar leibhéal an Aontais [Eorpaigh] agus ar an leibhéal réigiúnach a chothú, agus ba cheart dóibh córais scoite a chruthaíonn ‘oileáin leictreachais’ atá fós san Aontas a thabhairt isteach.
(8)
[...] tá sé mar aidhm leis an Treoir seo aghaidh a thabhairt ar na bacainní atá fós ann ó thaobh chomhlánú an mhargaidh inmheánaigh don leictreachas. Is gá go mbeadh an creat rialála beachtaithe in ann rannchuidiú le réiteach a fháil ar na fadhbanna atá ann faoi láthair ó mhargaí fuinnimh ilroinnte [...]
[...]
(18)
[...] Chun na margaí leictreachais a lánpháirtiú, tá gá le méid mór comhair i measc oibreoirí córais, rannpháirtithe sa mhargadh agus údarás rialála, [...]
[...]
(65)
Is é rochtain neamh-idirdhealaithe ar an gcóras dáileacháin a chinneann rochtain iartheachtach do chustaiméirí ar an leibhéal miondíola. Chun cothroime iomaíochta a chruthú ar an leibhéal miondíola, ba cheart faireachán a dhéanamh dá bhrí sin ar ghníomhaíochtaí na n‑oibreoirí córais dáileacháin sa chaoi go gcuirfear cosc ar oibreoirí córais dáileacháin buntáiste a bhreith as a gcomhtháthú ingearach i dtaca lena staid iomaíochta ar an margadh, go háirithe i dtaca le custaiméirí teaghlaigh agus custaiméirí beaga neamhtheaghlaigh.
[...]
(68)
Ní féidir díchuachadh éifeachtach a áirithiú ach trí dheireadh a chur leis an dreasacht do ghnóthais atá comhtháite go hingearach idirdhealú a dhéanamh i gcoinne iomaitheoirí i dtaca le rochtain ar an gcóras agus i dtaca leis an infheistíocht. Is léir gur bealach éifeachtach cobhsaí é díchuachadh úinéireachta, a fhágann go gceapfar úinéir an chórais mar oibreoir an chórais agus go mbeidh sé neamhspleách ar aon leasanna soláthair agus táirgeachta, chun an choinbhleacht leasa bhunúsach a réiteach agus chun cinnteacht an tsoláthair a áirithiú. [...]’
6
Foráiltear leis an gcéad dá fhomhír d’Airteagal 1 den Treoir sin, dar teideal ‘Ábhar’:
‘Leis an Treoir seo, bunaítear rialacha comhchoiteanna maidir le giniúint, tarchur, dáileadh, stóráil agus soláthar leictreachais, maille le forálacha cosanta tomhaltóirí, d’fhonn margaí leictreachais atá comhtháite i ndáiríre, iomaíoch, dírithe ar an tomhaltóir, solúbtha, cothrom agus trédhearcach a chruthú san Aontas.
Agus leas á bhaint as na buntáistí a bhaineann le margadh comhtháite, is é aidhm don Treoir seo praghsanna agus costais fuinnimh inacmhainne agus trédhearcach do thomhaltóirí, ardleibhéal cinnteachta soláthair agus aistriú rianúil i dtreo córas fuinnimh inbhuanaithe ísealcharbóin a áirithiú. Leagtar síos inti príomhrialacha maidir le heagrú agus feidhmiú earnáil leictreachais an Aontais, go háirithe rialacha maidir le cumhachtú na dtomhaltóirí agus cosaint na dtomhaltóirí, maidir le rochtain oscailte ar an margadh comhtháite, maidir le rochtain an tríú páirtí ar an mbonneagar tarchurtha agus dáileacháin, ceanglais maidir le díchuachadh, agus rialacha maidir le neamhspleáchas na n‑údarás rialála sna Ballstáit.’
7
De réir Airteagal 2 den Treoir sin, dar teideal ‘Sainmhínithe’:
‘Chun críocha na Treorach seo, tá feidhm ag na sainmhínithe seo a leanas:
1)
ciallaíonn “custaiméir” custaiméir mórdhíola nó deiridh leictreachais;
[...]
7)
ciallaíonn “fiontar beag” fiontar a fhostaíonn níos lú na 50 fostaí agus nach mó ná EUR 10 milliún a láimhdeachas bliantúil agus/nó iomlán a chláir chomhardaithe bhliantúil;
[...]
11)
ciallaíonn “pobal fuinnimh saoránach” eintiteas dlíthiúil:
a)
atá bunaithe ar rannpháirtíocht dheonach agus oscailte, agus atá á rialú go héifeachtach ag comhaltaí nó scairshealbhóirí ar daoine nádúrtha, údaráis áitiúla, lena n‑áirítear bardais, nó fiontair bheaga iad;
b)
a bhfuil sé mar phríomhchuspóir aige sochair chomhshaoil, eacnamaíocha agus shóisialta a sholáthar dá bhaill nó dá scairshealbhóirí nó do na ceantair áitiúla ina n‑oibríonn sé seachas brabús airgeadais a dhéanamh; agus
c)
a fhéadfaidh a bheith ag gabháil do ghiniúint, lena n‑áirítear giniúint ó fhoinsí in‑athnuaite, dáileadh, soláthar, tomhaltas, comhbhailiú, stóráil fuinnimh, seirbhísí éifeachtúlachta fuinnimh nó seirbhísí luchtaithe le haghaidh feithiclí leictreacha nó seirbhísí fuinnimh eile a sholáthar dá chomhaltaí nó dá scairshealbhóirí;
12)
ciallaíonn “soláthar” leictreachas a dhíol, lena n‑áirítear a athdhíol, le custaiméirí;
[...]
28)
ciallaíonn “dáileadh” iompar leictreachais trí chórais dáileacháin ardvoltais, meánvoltais agus ísealvoltais d’fhonn é a sheachadadh ar chustaiméirí, ach ní áirítear an soláthar leis;
29)
ciallaíonn “oibreoir córais dáileacháin” duine nádúrtha nó dlítheanach atá freagrach as an gcóras dáileacháin i limistéar ar leith agus, i gcás inarb infheidhme, idirnaisc an chórais sin le córais eile a oibriú, agus as an gcothabháil air a áirithiú agus, más gá, as an gcóras sin a fhorbairt, agus as cumas an chórais san fhadtéarma éilimh réasúnta ar dháileadh leictreachais a shásamh;
[...]
42)
ciallaíonn “córas beag scoite” aon chóras ar lú a thomhaltas ná 3000 GWh sa bhliain 1996, i gcás ina bhfaightear níos lú ná 5 % den tomhaltas bliantúil trí idirnascadh le córais eile;
43)
ciallaíonn “córas beag nasctha” aon chóras ar lú a thomhaltas ná 3000 GWh sa bhliain 1996, i gcás ina bhfaightear níos mó ná 5 % den tomhaltas bliantúil trí idirnascadh le córais eile;
[...]’
8
Foráiltear le hAirteagal 4 den Treoir sin, dar teideal ‘Saor-rogha soláthróra’:
‘Áiritheoidh na Ballstáit go mbeidh na custaiméirí uile in ann leictreachas a cheannach óna rogha soláthróra agus áiritheoidh siad go mbeidh an tsaoirse ag na custaiméirí uile níos mó ná aon chonradh soláthair leictreachais amháin a bheith acu ag an am céanna, ar choinníoll gurb ann don nasc agus do na pointí méadraithe is gá.’
9
Foráiltear le hAirteagal 12(1) agus (4) de Threoir 2019/944, dar teideal ‘An ceart chun athrú ó sholáthróir amháin go ceann eile agus rialacha maidir le táillí a bhaineann le hathrú ó sholáthróir’:
‘1.   Maidir le hathrú ó sholáthróir amháin go ceann eile [...] déanfar é sin san achar ama is giorra is féidir. Áiritheoidh na Ballstáit go bhfuil an custaiméir ar mian leis athrú ó sholáthróirí [...], agus coinníollacha conarthacha á n‑urramú, i dteideal athrú den sórt sin a dhéanamh laistigh de 3 seachtaine ar a mhéad ó dháta na hiarrata. [...]
[...]
4.   Áiritheoidh na Ballstáit go ndéanfar an ceart chun athrú ó sholáthróir amháin go ceann eile [...] a dheonú do chustaiméirí ar bhealach neamh-idirdhealaitheach ó thaobh costais, díchill agus ama de.
[...]’
10
De réir Airteagal 15 den Treoir sin, dar teideal ‘Custaiméirí gníomhacha’:
‘1.   Áiritheoidh na Ballstáit go bhfuil custaiméirí deiridh i dteideal gníomhú mar chustaiméirí gníomhacha, [...]
2.   Áiritheoidh na Ballstáit maidir leis na custaiméirí gníomhacha:
[...]
e)
go bhfuil siad faoi réir muirir chórais atá costléiritheach, trédhearcach agus neamh-idirdhealaitheach, a dhéanann cuntas ar leithligh ar an leictreachas a chuirtear isteach san eangach agus ar an leictreachas a ídítear ón eangach, [...] rud a áirithíonn go rannchuidíonn siad ar bhealach leormhaith agus cothrom le comhroinnt chostas foriomlán an chórais;
[...]’
11
Foráiltear le hAirteagal 16 den Treoir sin, dar teideal ‘Pobail fuinnimh saoránach’:
‘1.   Déanfaidh na Ballstáit creat rialála cumasúcháin a sholáthar do phobail fuinnimh saoránach a áiritheoidh an méid seo a leanas:
[...]
e)
go bhfuil pobail fuinnimh saoránach faoi réir [...] muirir chórais atá trédhearcach agus neamh-idirdhealaitheach agus atá ina léiriú ar an gcostas [...] rud a áirithíonn go rannchuidíonn siad ar bhealach leormhaith agus cothrom le comhroinnt chostas foriomlán an chórais.
[...]
4.   Féadfaidh na Ballstáit a chinneadh an ceart chun córais dáileacháin a bhainistiú a dheonú do phobail fuinnimh saoránach ina limistéar oibriúcháin agus na nósanna imeachta ábhartha a bhunú, gan dochar do Chaibidil IV ná do rialacha agus rialacháin eile is infheidhme maidir le hoibreoirí córais dáileacháin. Má dheonaítear ceart den sórt sin, áiritheoidh na Ballstáit maidir le pobail fuinnimh saoránach:
[...]
b)
go bhfuil faoi réir muirir chórais iomchuí ag na pointí nasctha idir a gcórais agus an córas dáileacháin lasmuigh den phobal fuinnimh saoránach agus go ndéanann na muirir chórais sin cuntas ar leithligh ar an leictreachas a chuirtear isteach sa chóras dáileacháin agus ar an leictreachas a ídítear ón gcóras dáileacháin lasmuigh den phobal fuinnimh saoránach [...]
[...]’
12
Sonraítear le hAirteagal 18 den Treoir sin na rialacha is infheidhme maidir le billí agus faisnéis bhilleála.
13
Áirítear i gCaibidil IV de Threoir 2019/944, dar teideal ‘Oibriú an chórais dáileacháin’, Airteagail 30 go 39 di.
14
Foráiltear le hAirteagal 30 den Treoir sin, dar teideal ‘Oibreoirí córais dáileacháin a ainmniú’:
‘Déanfaidh na Ballstáit, nó cuirfidh siad ceangal ar na gnóthais ar leo na córais dáileacháin nó atá freagrach astu oibreoir córais dáileacháin amháin nó níos mó a ainmniú ar feadh tréimhse ama atá le cinneadh ag na Ballstáit, ag féachaint do chúrsaí éifeachtúlachta agus cothromaíochta eacnamaíche.’
15
Foráiltear le hAirteagal 31 den Treoir sin, dar teideal ‘Cúraimí na n‑oibreoirí córais dáileacháin’:
‘1.   Beidh an t‑oibreoir córais dáileacháin freagrach as a áirithiú go mbeidh an cumas fadtéarmach ag an gcóras freastal ar éilimh réasúnta ar dháileadh leictreachais, agus as córas dáileacháin leictreachais atá slán, iontaofa agus éifeachtúil a oibriú, a chothabháil agus a fhorbairt ina limistéar le haird chuí ar an gcomhshaol agus ar an éifeachtúlacht fuinnimh.
2.   Ar aon chor, ní dhéanfaidh an t‑oibreoir córais dáileacháin idirdhealú idir úsáideoirí córais nó idir aicmí d’úsáideoirí córais, go háirithe ar mhaithe lena ghnóthais ghaolmhara.
3.   Cuirfidh an t‑oibreoir córais dáileacháin ar fáil d’úsáideoirí an chórais an fhaisnéis a theastaíonn uathu chun rochtain éifeachtúil a fháil ar an gcóras, lena n‑áirítear úsáid a bhaint as.
[...]
6.   I gcás ina mbíonn oibreoir córais dáileacháin freagrach as soláthar na dtáirgí agus na seirbhísí atá riachtanach le haghaidh oibriú éifeachtach, intaofa agus slán an chórais dáileacháin, beidh rialacha arna nglacadh ag an oibreoir córais dáileacháin ann chun na críche sin agus beidh siad oibiachtúil, trédhearcach agus neamh-idirdhealaitheach agus déanfar iad a fhorbairt i gcomhordú leis na hoibreoirí córais tarchurtha nó le rannpháirtithe ábhartha eile sa mhargadh. Na téarmaí agus coinníollacha, lena n‑áirítear rialacha agus taraifí i gcás inarb infheidhme, le haghaidh sholáthar na dtáirgí agus na seirbhísí sin ag oibreoirí córais dáileacháin, déanfar iad a bhunú i gcomhréir le hAirteagal 59(7) ar bhealach neamh-idirdhealaitheach agus costléiritheach agus foilseofar iad.
[...]
9.   Comhoibreoidh oibreoirí córais dáileacháin le hoibreoirí córas tarchurtha ar mhaithe le rannpháirtíocht éifeachtach rannpháirtithe an mhargaidh atá nasctha lena n‑eagnach i margaí miondíola, mórdhíola agus cothromúcháin. [...]
10.   Féadfaidh Ballstáit nó a n‑údaráis inniúla ainmnithe ligean d’oibreoirí córais dáileacháin gníomhaíochta a dhéanamh thar na gníomhaíochtaí sin dá bhforáiltear sa Treoir seo agus i Rialachán [2019/943], i gcás ina bhfuil na gníomhaíochtaí sin riachtanach do na hoibreoirí córais dáileacháin chun a gcuid oibleagáidí faoin Treoir seo nó faoin [Rialachán sin] a chomhlíonadh, ar choinníoll go bhfuil sé measúnaithe ag an údarás rialála go bhfuil gá le maolú den sórt sin. Ní dochar an mhír seo don cheart atá ag oibreoirí córais dáileacháin úinéireacht a bheith acu ar chórais seachas córais leictreachais, iad a fhorbairt, a bhainistiú nó a oibriú, i gcás ina bhfuil ceart den sórt sin deonaithe ag an mBallstát nó ag an údarás inniúil ainmnithe.’
16
Baineann Airteagail 32 go 37 de Threoir 2019/944, faoi seach, leis na dreasachtaí le haghaidh úsáid na solúbthachta i ngréasáin dáileacháin (Airteagal 32), leis an leictrea-shoghluaisteacht a chomhtháthú sa ghréasán leictreachais (Airteagal 33), le cúraimí na n‑oibreoirí córais dáileacháin maidir le bainistiú sonraí (Airteagal 34), leis na hoibreoirí córas dáileacháin a dhíchuachadh i gcás inar cuid de ghnóthas atá comhtháite go hingearach iad (Airteagal 35), leis na rialacha maidir le húinéireacht saoráidí stórála fuinnimh ag oibreoirí córais dáileacháin (Airteagal 36) agus le hoibleagáid rúndachta na n‑oibreoirí córais dáileacháin (Airteagal 37).
17
Sonraítear le hAirteagal 38 den Treoir sin, dar teideal ‘Córais dáileacháin iata’:
‘1.   Córas a dháileann leictreachas laistigh de shuíomh tionsclaíoch, tráchtála nó seirbhísí comhroinnte atá críochnaithe go geografach agus nach soláthraíonn, gan dochar do mhír 4, do chustaiméirí teaghlaigh, féadfaidh na Ballstáit a fhoráil go ndéanfaidh údaráis rialála nó údaráis inniúla eile an córas sin a aicmiú mar chóras dáileacháin iata más rud é:
a)
ar chúiseanna sonracha teicniúla nó sábháilteachta, go bhfuil oibríochtaí nó próisis táirgthe úsáideoirí an chórais sin comhtháite; nó
b)
gur ar úinéir nó ar oibreoir an chórais agus ar a ghnóthais ghaolmhara go príomha a dháileann an córas sin leictreachas.
2.   Measfar gur córais dáileacháin iad na córais dáileacháin iata chun críocha na Treorach seo. Féadfaidh na Ballstáit a fhoráil go ndéanfaidh údaráis rialála oibreoir córais dáileacháin iata a dhíolmhú ó [na hoibleagáidí a liostaítear i bpointí (a) go (e) den mhír seo].
[...]
4.   Ní chuirfear cosc ar dhíolúine faoi mhír 2 a dheonú mar gheall ar úsáid theagmhasach ag líon beag teaghlach a bhfuil comhlachas fostaíochta nó comhlachas comhchosúil eile acu le húinéir an chórais dáileacháin agus atá lonnaithe laistigh den limistéar a bhfreastalaíonn an córas dáileacháin iata air.
18
Soiléirítear le hAirteagal 39 den Treoir sin na rialacha is infheidhme maidir le hoibreoirí córais chomhcheangailte.
19
Áirítear i gCaibidil VIII den Treoir chéanna, dar teideal ‘Forálacha críochnaitheacha’, Airteagail 65 go 74 di.
20
Foráiltear le hAirteagal 66 de Threoir 2019/944, dar teideal ‘Maoluithe’:
‘1.   Ballstáit atá in ann a léiriú go bhfuil fadhbanna substainteacha ann d’oibriú na gcóras beag nasctha agus na gcóras beag scoite atá acu, féadfaidh siad iarratas a chur faoi bhráid an Choimisiúin [Eorpach] ar mhaoluithe ó fhorálacha ábhartha Airteagail 7 agus 8 agus Chaibidlí IV, V agus VI.
Maidir le córais bheaga scoite agus leis an bhFrainc, i ndáil leis an gCorsaic, féadfaidh siad iarratas a dhéanamh ar mhaolú ó Airteagail 4, 5, agus 6 freisin.
Cuirfidh an Coimisiún na Ballstáit ar an eolas faoi iarratais den sórt sin sula ndéanfaidh sé cinneadh, agus urramú don rúndacht á chur san áireamh.
2.   Maoluithe a dheonaíonn an Coimisiún dá dtagraítear i mír 1, beidh siad teoranta in am agus beidh siad faoi réir coinníollacha a bhfuil sé mar aidhm leo iomaíocht agus comhtháthú leis an margadh inmheánach a mhéadú agus a áirithiú nach gcuireann na maoluithe isteach ar an aistriú i dtreo fuinnimh in‑athnuaite, solúbthacht mhéadaithe, stóráil fuinnimh, leictrea-shoghluaisteachta agus freagairt don éileamh.
Is gcás na réigiún is forimeallaí de réir bhrí Airteagal 349 [CFAE] nach féidir a idirnascadh le margaí fuinnimh an Aontais, ní bheidh an maolú teoranta in am agus beidh sé faoi réir coinníollacha a bhfuil sé mar aidhm leo a áirithiú nach gcuireann an maolú isteach ar an aistriú i dtreo fuinneamh in‑athnuaite.
Foilseofar cinntí lena ndeonaítear maoluithe in Iris Oifigiúil an Aontais Eorpaigh.
3.   Ní bheidh feidhm ag Airteagal 43 maidir leis an gCipir, Lucsamburg agus Málta. Sa bhreis air sin, ní bheidh feidhm ag Airteagail 6 agus 35 agus maidir le Málta agus ní bheidh feidhm ag Airteagail 44, 45, 46, 47, 48, 49, 50 agus 52 maidir leis an gCipir.
[...]
4.   Go dtí an 1 Eanáir 2025, nó go dtí dáta is déanaí a leagfar amach i gcinneadh de bhun mhír 1 den Airteagal seo, ní bheidh feidhm ag Airteagal 5 maidir leis an gCipir agus leis an gCorsaic.
5.   Ní bheidh feidhm ag Airteagal 4 maidir le Málta go dtí an 5 Iúil 2027. [...]’
21
Foráiltear le hAirteagal 72 den Treoir sin, dar teideal ‘Aisghairm’:
‘Déantar Treoir [2009/72] a aisghairm le héifeacht ón 1 Eanáir 2021, gan dochar d’oibleagáidí na mBallstát maidir leis na teorainneacha ama chun an Treoir a thrasuí sa dlí náisiúnta agus maidir le dáta chur i bhfeidhm na Treorach sin a leagtar amach in Iarscríbhinn III.
Déanfar tagairtí don Treoir aisghairithe a fhorléiriú mar thagairtí don Treoir seo agus léifear iad i gcomhréir leis an tábla comhghaoil a leagtar amach in Iarscríbhinn IV.’
22
Foráiltear leis an gcéad mhír d’Airteagal 73 de Threoir 2019/944, dar teideal ‘Teacht i bhfeidhm’:
‘Airteagal 6(1), Airteagal 7(2) go (5), Airteagal 8(1), pointí (a) go (i) agus (k) d’Airteagal 8(2) agus Airteagal 8(3) agus (4), Airteagal 9(1), (3), (4) agus (5), Airteagal 10(2) go (10), Airteagail 25, 27, 30, 35 agus 37, Airteagal 38(1), (3) agus (4), Airteagail 39, 41, 43, 44 agus 45, Airteagal 46(1), pointí (a), (b) agus (c) agus (e) go (h) d’Airteagal 46(2), Airteagal 46(3) go (6), Airteagail 47 go 50, Airteagail 52, 53, 55, 56, 60, 64 agus 65, beidh feidhm acu ón 1 Eanáir 2021.’
Dlí na Gearmáine
23
Foráiltear le hAirteagal 3 den Energiewirtschaftsgesetz (Dlí maidir le bainistiú fuinnimh) an 7 Iúil 2005 (BGBl. I, lch. 1970 agus 3621), sa leagan is infheidhme sa chás sna príomhimeachtaí (‘an EnWG’):
‘Chun críocha an dlí seo, beidh feidhm ag na sainmhínithe seo a leanas:
[...]
3.
Ciallaíonn ‘oibreoirí córas dáileacháin leictreachais’
duine nádúrtha nó dlítheanach, nó aonad eagraíochtúil gan neamhspleáchas dlíthiúil gnóthais soláthair fuinnimh, a dháileann leictreachas agus atá freagrach as oibriú, cothabháil agus, más gá, forbairt an chórais dáileacháin i limistéar ar leith agus, más iomchuí, as idirnaisc an chórais sin le córais eile;
[...]
15.
“saoráid fuinnimh”,
saoráid chun fuinneamh a tháirgeadh, a stóráil, a tharchur nó a sholáthar, a mhéid nach n‑úsáidtear é chun comharthaí a iompar agus chuige sin amháin; lena n‑áirítear saoráidí dáiliúcháin do thomhaltóirí deiridh [...]
16.
“córas soláthair fuinnimh”,
córas chun leictreachas agus gás a sholáthar trí chéim voltais amháin nó níos mó nó trí leibhéal brú amháin nó níos mó, seachas saoráidí féintomhaltais mar a shainmhínítear i [bpointe 24a] [...]
[...]
18.
“gnóthas soláthair fuinnimh”,
duine nádúrtha nó dlítheanach a sholáthraíonn fuinneamh do thríú páirtithe, a oibríonn córas soláthair fuinnimh nó a bhfuil ceart diúscartha aige ar chóras soláthair fuinnimh mar úinéir; ní fhágann oibriú saoráide féintomhaltais nó saoráide féintomhaltais le haghaidh sholáthar an ghnóthais féin gur gnóthas soláthair fuinnimh é an t‑oibreoir;
[...]
24a.
“saoráid féintomhaltais”,
saoráid fuinnimh chun fuinneamh a sholáthar
a)
atá suite i gcríoch gheografach thadhlach,
b)
atá nasctha le córas soláthair fuinnimh nó le saoráid ghiniúna,
c)
a bhfuil ról neamhshuntasach aige maidir le hiomaíocht éifeachtach neamhshaofa a áirithiú i soláthar leictreachais agus gáis, agus
d)
atá ar fáil d’aon duine chun fuinneamh a sholáthair do na tomhaltóirí nasctha trí idirthuras, saor in aisce agus ar bhonn neamh-idirdhealaithe, beag beann ar rogha an tsoláthróra fuinnimh;
[...]’
24
Foráiltear le hAirteagal 20(1d) de EnWG:
‘Ní mór d’oibreoir córais dáileacháin fuinnimh a bhfuil saoráid féintomhaltais nasctha leis, an pointe méadraithe a chur ar fáil chun taifead a dhéanamh ar an méid leictreachais a fhaigheann an tsaoráid féintomhaltais ón gcóras soláthair cumhachta ginearálta agus ar an méid a chuireann sé isteach ann (méadar iomlánóra), chomh maith leis na pointí méadraithe go léir is gá do na fomhéadair atá suite laistigh den tsaoráid féintomhaltais chun rochtain ar an gcóras trí idirthuras a áirithiú (fomhéadair atá ábhartha don chuntasaíocht). I gcás ina soláthraíonn tríú páirtithe luachanna méadraithe do thomhaltóirí deiridh, déanfar iad a shonrascadh i gcomhréir leis na cainníochtaí iomlána arna gclárú mar a thomhlaíonn na fomhéadair iad [...]’
An díospóid sna príomhimeachtaí agus an cheist a tharchuirtear
25
Is cuideachta é ENGIE a sholáthraíonn fuinneamh. Oibríonn sé ag roinnt láithreán, inter alia, saoráidí comhghiniúna, gréasáin théimh áitiúla agus saoráidí chun fuinneamh a sholáthar, lena soláthraíonn sé teas agus leictreachas do thomhaltóirí deiridh. Oibríonn ZEV córas dáileacháin leictreachais Zwickau (an Ghearmáin).
26
Faoi chonradh soláthair teasa a tugadh i gcrích le comharchumann tithíochta, an Zwickauer Wohnungsbaugenossenschaft (‘ZWG’), úinéir na talún lena mbaineann, sholáthair ENGIE teas agus uisce te do cheithre fhoirgneamh chónaithe, ina bhfuil 96 aonad tithíochta, thar achar dromchla 9000 m2 (‘Limistéar 1’), agus sé fhoirgneamh chónaithe ina bhfuil 160 aonad tithíochta, thar achar dromchla 25500 m2 (‘Limistéar 2’), trí stáisiún fuinnimh agus líonra téimh áitiúil atá nasctha leis i ngach ceann de na limistéir sin. Tá Limistéir 1 agus 2 teorantach le chéile, ach níl na líonraí téimh áitiúla idirnasctha. Bhí na foirgnimh chónaithe go léir, atá lonnaithe sa dá limistéar sin, nasctha leis an gcóras dáileacháin arb é ZEV a oibreoir.
27
In 2018, sheol ENGIE tionscadal chun dhá stáisiún cumhachta agus teasa in éineacht a thógáil agus a oibriú le toilleadh leictreach 20 kW (Limistéar 1) agus 40 kW (Limistéar 2) faoi seach agus dhá chóras líne cumhachta, scartha le hinsliú galbhánach, nár mhór tomhaltóirí deiridh, eadhon tionóntaí, a nascadh leo. Theastaigh ó ENGIE an leictreachas a tháirgtear sna stáisiúin chumhachta agus teasa in éineacht sin, chomh maith le teas agus uisce te, a dhíol le tionóntaí, agus meastar go mbeidh méid bliantúil tarchurtha fuinnimh 288 MWh (Limistéar 1) agus 480 MWh (Limistéar 2) ann. Dá bhrí sin, chuir sé in iúl do ZEV go raibh nascanna leis an gcóras ann le haghaidh dhá shaoráid féintomhaltais ar leithligh a raibh príomhnaisc leictreachais acu i Limistéir 1 agus 2 agus rinne sé iarratas do ZEV go nascfaí na saoráidí sin lena chóras agus go gcuirfí na pointí méadraithe is gá ar fáil i gcomhréir le hAirteagal 20(1d) de EnWG. Dhiúltaigh ZEV do na hiarratais sin ar an bhforas nach saoráidí féintomhaltais iad de réir bhrí Airteagal 3(24a) de EnWG.
28
Chuir ENGIE iarratas faoi bhráid Údarás Rialála Thalamh na Sacsaine ansin chun oibleagáid a chur ar ZEV na saoráidí sin a nascadh lena chóras mar shaoráidí féintomhaltais agus chun comhaireamh agus billeáil sreafaí fuinnimh a cheadú i gcomhréir le hAirteagal 20(1d) de EnWG. Diúltaíodh do na hiarratais sin le cinneadh an 19 Iúil 2019. Toisc gur diúltaíodh don chaingean le haghaidh neamhniú an chinnidh sin, arna tabhairt ag ENGIE os comhair Oberlandesgericht Dresden (Uaschúirt Réigiúnach, Dresden, an Ghearmáin), le breithiúnas an 16 Meán Fómhair 2020, rinne ENGIE achomharc os comhair an Bundesgerichtshof (Cúirt Bhreithiúnais na Cónaidhme, an Ghearmáin), arb í an chúirt a rinne an tarchur í.
29
Sonraíonn an chúirt a rinne an tarchur, mar réamhphointe, gur thug ENGIE agus ZWG conradh nua soláthair teasa i gcrích an 21 agus an 27 Aibreán 2020, eadhon, le linn na n‑imeachtaí os comhair Oberlandesgericht Dresden (Uaschúirt Réigiúnach, Dresden), lena bhforáiltear go raibh tógáil an dá stáisiún cumhachta agus teasa in éineacht le bheith críochnaithe, i bprionsabal, faoi mhí na Nollag 2020.
30
Maidir leis an achomharc os a comhair, cuireann an chúirt a rinne an tarchur in iúl nach mór seasamh leis má chinntear gurb ionann na saoráidí atá i gceist agus saoráidí féintomhaltais de réir bhrí Airteagal 3(24a) de EnWG. Measann sé gurb amhlaidh atá toisc go gcomhlíontar na coinníollacha go léir a leagtar amach san fhoráil sin. Sonraíonn an chúirt sin, go háirithe, go gcaitear le gach soláthróir leictreachais ar an mbealach céanna, lena n‑áirítear ENGIE, toisc go n‑úsáideann siad an tsaoráid saor in aisce, agus tugann sí faoi deara, i ndáil leis sin, nach ngearrann ENGIE muirear ar úsáid na saoráide sin atá ag brath ar thomhaltas, ach buntáille mhíosúil amháin, atá neamhspleách ar thomhaltas.
31
Mar sin féin, bheadh cur i bhfeidhm Airteagal 3(24a) de EnWG maidir leis na saoráidí atá i gceist sna príomhimeachtaí ar neamhréir le hAirteagal 2(28) agus (29) agus le hAirteagail 30 et seq. de Threoir 2019/944 dá gcinnfí gur dlúthchuid den chóras dáileacháin iad na saoráidí sin, de réir bhrí mhíreanna 28 agus 29. I ndáil leis sin, cuireann sí in iúl, de bhun Airteagal 3(16) de EnWG, nach cuid de chóras dáileacháin fuinnimh iad saoráidí féintomhaltais agus nach oibreoirí córais dáileacháin iad a n‑oibreoirí de réir bhrí Airteagal 3(3) den dlí sin, rud a fhágann nach bhfuil siad faoi réir an rialacháin dá bhforáiltear in Airteagal 11 et seq. den dlí sin, toisc gurb ionann pointe nasctha na saoráide féintomhaltais leis an gcóras dáileacháin fuinnimh agus deireadh an chórais rialáilte agus tús na saoráide féintomhaltais neamhrialáilte.
32
Mar sin féin, níor rialaigh an Chúirt go fóill an áirítear freisin leis an gcoincheap ‘córas dáileacháin’ de réir bhrí Threoir 2019/944 saoráidí féintomhaltais amhail iad siúd dá dtagraítear in Airteagal 3(24a) de EnWG agus ní léir an freagra ina leith sin. Cé go leanann sé ó chásdlí na Cúirte Breithiúnas nach raibh sé i gceist ag reachtas an Aontais córais tarchurtha nó dáileacháin áirithe a eisiamh ó raon feidhme na Treorach sin mar gheall ar a méid nó a dtomhaltas leictreachais, ní léir cén struchtúir is gá a aicmiú mar chórais dáileacháin agus ní léir na critéir is gá machnamh a dhéanamh orthu agus cinneadh den chineál sin á dhéanamh.
33
I ndáil leis sin, measann an chúirt a rinne an tarchur nach bhfuil aon amhras ann nach córais dáileacháin iad saoráidí dáileacháin baile arna n‑oibriú ag léasóir laistigh d’fhoirgneamh, gan beann ar a méid, ná saoráidí fuinnimh ar le ceardchumann comhúinéirí iad a sholáthraíonn fuinneamh do 20 teach teaghlaigh aonair ar dháileacht talún aonair. Mar sin féin, sa chás seo, i bhfianaise mhéid na saoráidí atá i gceist sa díospóid atá os comhair na Cúirte agus ós rud é gurb é ENGIE oibreoir na saoráidí sin agus an soláthróir leictreachais araon, níl sé cinnte nach bhfuil na saoráidí sin mar chuid den chóras dáileacháin, de réir bhrí Threoir 2019/944.
34
Ina theannta sin, dá ndéanfaí saoráidí den sórt sin a nascadh leis an gcóras dáileacháin mar shaoráidí féintomhaltais, dhéanfaí difear do chuspóirí na chéad mhíre agus an dara mír d’Airteagal 1 de Threoir 2019/944. Is fíor go bhfuil na héifeachtaí sin, idir éifeachtaí dearfacha agus éifeachtaí diúltacha, diomaibhseach i gcás saoráid a mheastar ina haonar. Mar sin féin, mhéadófaí na tionchair sin dá dtiocfaí méadú ar na saoráidí inchomparáide atá nasctha leis an gcóras dáileacháin mar shaoráidí féintomhaltais.
35
Ar an gcéad dul síos, dá ndéanfaí saoráidí soláthair fuinnimh a idirnascadh le saoráidí giniúna díláraithe sin, d’fhéadfaí an t‑aistriú chuig córas fuinnimh inbhuanaithe lena ngabhann astaíochtaí ísle CO2 a éascú. Mar sin féin, i gcás ina bhfuil líon mór saoráidí inchomparáide nasctha leis an gcóras dáileacháin, bheadh oibriú an chórais níos costasaí de ghnáth agus ní bheadh sé chomh héifeachtúil is a bhíodh. Bheadh sé fós de cheangal ar an oibreoir córais dáileacháin a bhfuil na saoráidí sin nasctha leis acmhainneacht córais leordhóthanach a choinneáil ar bun chun an soláthar a choinneáil ar bun i gcás ina gclisfeadh ar shaoráidí giniúna díláraithe. I gcomhthráth leis sin, bheadh costas foriomlán na cumhachta ar níos lú tomhaltóirí deiridh, toisc nach mbeadh aon mhuirear córais de bhun Airteagail 20 et seq. de EnWG iníoctha as leictreachas arna tháirgeadh ag saoráid ghiniúna dhíláraithe agus arna thomhailt sa tsaoráid féintomhaltais atá nasctha léi. Leanann sé ó Airteagal 15(2)(e) agus Airteagal 16(1)(e) de Threoir 2019/944 nach mór do chustaiméirí gníomhacha agus do phobail fuinnimh fiú rannchuidiú ar bhealach iomchuí agus cothrom le costas foriomlán an chórais a chomhroinnt.
36
Ina dhiaidh sin, toisc gurb é ZWG agus, ar deireadh, na tomhaltóirí deiridh, atá ina dtionóntaí faoin gconradh soláthair teasa, a sheasann na costais a bhaineann leis na saoráidí sin a thógáil, a oibriú agus a chothabháil, bheadh saobhadh iomaíochta idir ENGIE agus na soláthróirí leictreachais eile, ós rud é nach gá do ENGIE costais na saoráidí fuinnimh um sholáthar fuinnimh a sheasamh nó chun muirir ghréasáin a íoc. Dá bhrí sin, dá mhéad ENGIE a oibríonn saoráidí de chineál agus de mhéid inchomparáide, bheifí ag súil leis na héifeachtaí is suntasaí ar an iomaíocht.
37
Ar deireadh, maidir le tomhaltóirí deiridh, tá coinbhleacht leasa ann a bhaineann go dlúth leis an gcóras sin, ós rud é gurb é ENGIE, vis-à-vis iad, úinéir agus oibreoir na saoráide féintomhaltais agus an soláthróir leictreachais araon. Mar sholáthróir leictreachais, bheadh spéis aige praghsanna leictreachais chomh hard agus is féidir a fhorchur, ach bheadh sé contrártha leis an spéis sin na muirir a fhaigheann sé as na saoráidí atá i gceist a thógáil, a oibriú agus a chothabháil a léiriú ar bhealach trédhearcach. Sa chás seo áfach, ní thaispeántar an muirear úsáideora ar leithligh sna comhaontuithe a tugadh i gcrích faoin gconradh soláthair teasa. Dá bhrí sin, ní bheadh na tionóntaí in ann méid iomlán na muirear a bheadh le híoc acu as an leictreachas a thomhlaíonn siad a ríomh.
38
Sna himthosca sin, chinn an Bundesgerichtshof (Chúirt Bhreithiúnais na Cónaidhme) bac a chur ar na himeachtaí agus an cheist seo a leanas a tharchur chuig an gCúirt Bhreithiúnais le haghaidh réamhrialú:
‘An gcuirtear cosc le hAirteagal 2, pointí (28) agus (29), agus le hAirteagail 30 et seq. de Threoir 2019/944 ar fhoráil amhail Airteagal 3(24a), arna léamh i gcomhar le hAirteagal 3(16), de [EnWG], ar dá réir nach bhfuil oibreoir saoráide fuinnimh um sholáthar fuinnimh faoi réir oibleagáidí oibreora córais dáileacháin má thógann sé agus má fheidhmíonn sé an tsaoráid fuinnimh seachas an córas dáileacháin atá ann cheana d’fhonn, le leictreachas arna ghiniúint i stáisiún cumhachta agus teasa, roinnt foirgnimh árasáin a sholáthar, foirgnimh ina bhfuil suas le 200 aonad cónaithe faoi chíos agus ina bhfuil méid bliantúil fuinnimh tarchurtha suas le 1000 MWh, agus na costais a bhaineann le tógáil agus oibriú na saoráide fuinnimh á n‑íoc ag na tomhaltóirí deiridh (tionontaí), mar chuid den bhuntáille mhíosúil chaighdeánach atá iníoctha as an teas arna soláthar agus go ndíolann an t‑oibreoir an leictreachas a ghintear leis na tionontaí?’
Inghlacthacht na hiarrata ar réamhrialú
39
Déanann ENGIE agóid i gcoinne inghlacthacht na hiarrata ar réamhrialú, ag áitiú, go bunúsach, nár shonraigh an chúirt a rinne an tarchur na fíorais ná an dlí is infheidhme go leordhóthanach, agus mar thoradh air sin nach bhfuil an Chúirt in ann freagra úsáideach a thabhairt ar thoradh na díospóide sna príomhimeachtaí. Ina theannta sin, bunaítear leis na soiléirithe fíorasacha agus dlíthiúla atá ar iarraidh ón ordú tarchuir, agus a leagann ENGIE amach go mion, nach bhfuil aon bhaint ag an gceist a tharchuirtear le hábhar na díospóide sna príomhimeachtaí agus nach bhfuil bunús ag amhras na cúirte a rinne an tarchur maidir leis na héifeachtaí a d’fhéadfadh a bheith ag na saoráidí atá i gceist sna príomhimeachtaí, nó iolrú saoráidí den sórt sin, ar chuspóirí Threoir 2019/944, nó maidir le méadú ar mhuirir ghréasáin arna n‑íoc ag tomhaltóirí deiridh atá nasctha go heisiach leis an gcóras poiblí nó maidir le hiomaíocht.
40
De réir chásdlí socair na Cúirte, faoi chuimsiú an chomhair idir an Chúirt agus na cúirteanna náisiúnta arna bhunú le hAirteagal 267 CFAE, is faoin gcúirt náisiúnta amháin ar tugadh an díospóid os a comhair agus nach mór di freagracht a ghlacadh as an gcinneadh breithiúnach ina dhiaidh sin, i bhfianaise imthosca sonracha an cháis, atá sé a chinneadh an gá atá le réamhrialú ionas go mbeidh sí in ann a breithiúnas a thabhairt agus ábharthacht na gceisteanna a chuirfidh sí faoi bhráid na Cúirte araon. Dá bhrí sin, ós rud é go mbaineann na ceisteanna a tarchuireadh le bailíocht dhlí an Aontais a léiriú nó a chinneadh, dlitear ar an gCúirt, i bprionsabal, rialú a thabhairt (breithiúnais an 10 Nollaig 2002, der Weduwe, C‑153/00, EU:C:2002:735, mír 31 agus an cásdlí dá dtagraítear, agus an 30 Aibreán 2024, Procura della Repubblica presso il Tribunale di Bolzano, C‑178/22, EU:C:2024:371, mír 26 agus an cásdlí dá dtagraítear).
41
Is léir mar sin go bhfuil toimhde ábharthachta ag ceisteanna a bhaineann le bailíocht dhlí an Aontais a léiriú nó a mheas, arna dtarchur ag cúirt náisiúnta sa chomhthéacs fíorasach agus reachtach a bhfuil an chúirt sin freagrach as a shainiú, agus nach bhfuil ar an gCúirt Bhreithiúnais a chruinneas a chinneadh. Ní féidir leis an gCúirt diúltú rialú a thabhairt maidir le hiarraidh arna tarchur ag cúirt náisiúnta ach amháin má dhealraíonn sé go follasach nach bhfuil baint ar bith ag an léiriú nó measúnú bailíochta arna n‑iarraidh ar dhlí an Aontais le fíricí iarbhír nó le cuspóir na díospóide sna príomhimeachtaí, i gcás gurbh fhadhb de chineál hipitéiseach í nó nach bhfuil an fhaisnéis fhíorasach agus dhlíthiúil is gá ag an gCúirt chun freagra úsáideach a thabhairt ar na ceisteanna a cuireadh uirthi (breithiúnais an 5 Nollaig 2006, Cipolla agus páirtithe eile, C‑94/04 agus C‑202/04, EU:C:2006:758, mír 25 agus an 30 Aibreán 2024, Procura della Repubblica presso il Tribunale di Bolzano, C‑178/22, EU:C:2024:371, mír 27 agus an cásdlí dá dtagraítear).
42
Sa chás seo, mar is léir ó na tosca a leagtar amach i míreanna 25 go 38 den bhreithiúnas seo, chuir an chúirt a rinne an tarchur ceist faoi bhráid na Cúirte Breithiúnais maidir le léiriú fhorálacha Threoir 2019/944 i gcomhthéacs díospóide idir gnóthas soláthair fuinnimh a bhfuil dhá shaoráid fuinnimh á n‑oibriú aige agus údarás rialála talún maidir le, go bunúsach, an gcuirtear cosc leis na forálacha sin ar reachtaíocht náisiúnta faoina meastar nach dtagann oibriú saoráidí amhail iad siúd atá i gceist sna príomhimeachtaí, in imthosca amhail iad siúd sna príomhimeachtaí, faoin gcoincheap ‘córas dáileacháin a oibriú’ de réir bhrí na Treorach sin. Mar is léir freisin ó na míreanna sin, leagann an chúirt a rinne an tarchur amach go soiléir, i ndáil leis sin, ar an gcéad dul síos, na gnéithe fíorasacha agus dlíthiúla a bhaineann leis an díospóid sin, nach gcaitear amhras ar a réaltacht agus, ar an dara dul síos, na cúiseanna a thugann uirthi amhras a chaitheamh ar léiriú na bhforálacha sin i bhfianaise na reachtaíochta náisiúnta is infheidhme.
43
Sna himthosca sin, ní léir go bhfuil an cheist a tharchuirtear neamhábhartha nó go dtagann sí faoi cheann de na cásanna a liostaítear i mír 41 den bhreithiúnas seo, ina bhféadfaidh an Chúirt diúltú do rialú a thabhairt ar an iarraidh a cuireadh faoina bráid.
44
Ina theannta sin, in imeachtaí faoi Airteagal 267 CFAE, ní thugtar de chumhacht don Chúirt ach rialú a thabhairt maidir le léiriú dhlí an Aontais ar bhonn na bhfíoras a chuireann an chúirt náisiúnta faoina bráid (breithiúnais an 5 Nollaig 2013, Nordecon agus Ramboll Eesti, C‑561/12, EU:C:2013:793, mír 28 agus an cásdlí dá dtagraítear, agus an 16 Márta 2023, Colt Technology Services agus páirtithe eile, C‑339/21, EU:C:2023:214, mír 30 agus an cásdlí dá dtagraítear). Dá bhrí sin, beag beann ar na breithnithe a chuir ENGIE le chéile maidir leis na cinntí fíorais a rinne an chúirt a rinne an tarchur, ní mór an scrúdú ar an gceist a tharchuirtear le haghaidh réamhrialú a dhéanamh ar bhonn na gcinntí sin (féach, de réir analaí, breithiúnas an 12 Deireadh Fómhair 2023, INTER CONSULTING, C‑726/21, EU:C:2023:764, mír 34 agus an cásdlí dá dtagraítear).
45
Thairis sin, d’fhéadfadh baint a bheith ag an gcáineadh a rinne ENGIE maidir leis an amhras a chuir an chúirt a rinne an tarchur in iúl maidir le haon éifeachtaí a d’fhéadfadh a bheith ag saoráidí amhail iad siúd atá i gceist sna príomhimeachtaí, nó méadú ar shaoráidí den sórt sin, le substaint an fhreagra atá le tabhairt ar an gceist a tharchuirtear agus, dá bhrí sin, ní féidir leo a shuíomh go bhfuil an iarraidh ar réamhrialú do-ghlactha.
46
I bhfianaise an mhéid sin thuas, ní mór a dhearbhú go bhfuil an t‑iarratas ar réamhrialú inghlactha.
An cheist a tharchuirtear le haghaidh réamhrialú
47
Lena ceist, fiafraíonn an chúirt a rinne an tarchur, go bunúsach, an bhfuil Airteagal 2(28) agus (29) agus Airteagail 30 go 39 de Threoir 2019/944 sin le léiriú sa chaoi go gcuirtear cosc leo ar reachtaíocht náisiúnta lena bhforáiltear nach bhfuil gnóthas a thógann agus a oibríonn, in ionad an tseanchórais dáileacháin, saoráid fuinnimh atá beartaithe chun leictreachas arna tháirgeadh ag stáisiún cumhachta agus teasa in éineacht le hidirthuras fuinnimh bliantúil suas le 1000 MWh a sholáthar do roinnt foirgnimh chónaithe ina bhfuil suas le 200 aonad tithíochta faoi réir oibleagáidí oibreora córais dáileacháin, faoina n‑íocann na tomhaltóirí deiridh, eadhon tionóntaí na dtithe sin, na costais a bhaineann leis an tsaoráid fuinnimh a thógáil agus a oibriú, agus faoina ndíolann an gnóthas sin an leictreachas a tháirgtear leis na tomhaltóirí sin.
48
I ndáil leis sin, is léir ó na forais a leag an chúirt a rinne an tarchur amach ina hiarraidh ar réamhrialú go n‑eascraíonn mainneachtain gnóthas den sórt sin a chur faoi réir na n‑oibleagáidí sin as an bhfíoras nach ‘córas soláthair fuinnimh’ í saoráid fuinnimh den sórt sin de réir bhrí Airteagal 3(16) de EnWG agus, dá bhrí sin, i gcomhréir le hAirteagal 3(18) den dlí sin, nach measfar gur ‘gnóthas soláthair fuinnimh’ é an t‑eintiteas a oibríonn saoráid den sórt sin agus, dá bhrí sin, nach dtagann sé faoin gcoincheap ‘oibreoir córais dáileacháin leictreachais’, mar a shainmhínítear in Airteagal 3(3) den dlí sin. Thairis sin, ba cheart a thabhairt faoi deara go n‑atáirgtear san fhoráil dheireanach sin, go bunúsach, an sainmhíniú ar an gcoincheap ‘oibreoir córais dáileacháin’ in Airteagal 2(29) de Threoir 2019/944, agus go leagtar amach cúraimí agus oibleagáidí ‘oibreoirí córais dáileacháin’ go háirithe in Airteagail 30 go 39 den Treoir sin, arb ionann iad agus Caibidil IV di, maidir le hoibriú na gcóras dáileacháin leictreachais.
49
Chun an cheist a tharchuirtear a fhreagairt, is gá, dá bhrí sin, ar an gcéad dul síos, a chinneadh an bhféadfadh saoráid fuinnimh amhail an tsaoráid dá dtagraítear i mír 47 den bhreithiúnas seo teacht faoin gcoincheap ‘córas dáileacháin’ de réir bhrí Threoir 2019/944.
50
Cé nach bhfuil aon sainmhíniú ar an gcoincheap sin le feiceáil amhlaidh i dTreoir 2019/944, sainmhínítear an coincheap ‘dáileadh’, os a choinne sin, in Airteagal 2(28) den Treoir sin mar thagairt ‘[d’]iompar leictreachais trí chórais dáileacháin ardvoltais, meánvoltais agus ísealvoltais d’fhonn é a sheachadadh ar chustaiméirí, ach ní áirítear an soláthar leis’. Ciallaíonn an coincheap ‘soláthar’, de réir Airteagal 2(12) den Treoir sin, leictreachas a dhíol le ‘custaiméirí’, arb ionann an téarma ‘custaiméirí’, de réir Airteagal 2(1) den Treoir sin, agus custaiméirí mórdhíola nó deiridh leictreachais.
51
Toisc nach bhfuil aon tagairt shainráite do dhlí na mBallstát sna sainmhínithe sin, leanann sé ó cheanglais chur i bhfeidhm aonfhoirmeach dhlí an Aontais agus phrionsabal an chomhionannais araon nach mór léiriú uathrialach agus aonfhoirmeach a thabhairt do théarmaí na sainmhínithe sin ar fud an Aontais Eorpaigh (féach, de réir analaí, breithiúnas an 17 Deireadh Fómhair 2019, Elektrorazpredelenie Yug, C‑31/18, EU:C:2019:868, míreanna 43 agus 44 agus an cásdlí dá dtagraítear).
52
Is léir ó na sainmhínithe dá dtagraítear i mír 50 den bhreithiúnas seo gur córas é córas dáileacháin a úsáidtear chun leictreachas a iompar ar ardvoltas, ar mheánvoltas nó ar ísealvoltas, atá beartaithe lena dhíol le custaiméirí mórdhíola nó le custaiméirí deiridh (féach, de réir analaí, breithiúnas an 17 Deireadh Fómhair 2019, Elektrorazpredelenie Yug, C‑31/18, EU:C:2019:868, mír 45 agus an cásdlí dá dtagraítear).
53
Dá bhrí sin, níl ach leibhéal voltais an leictreachais arna tharchur, a mhéid is nach mór dó a bheith comhfhreagrach ar a laghad d’ísealvoltas, agus an chatagóir custaiméirí dá bhfuil an leictreachas arna iompar beartaithe ina gcritéir ábhartha chun a chinneadh an córas dáileacháin é córas de réir bhrí Threoir 2019/944 (féach, de réir analaí, breithiúnais an 28 Samhain 2018, Solvay Chimica Italia agus páirtithe eile, C‑262/17, C‑263/17 agus C‑273/17, EU:C:2018:961, míreanna 30 agus 37), agus an 17 Deireadh Fómhair 2019, Elektrorazpredelenie Yug, C‑31/18, EU:C:2019:868, míreanna 46, 48 agus 49).
54
Os a choinne sin, ní critéir ábhartha iad an dáta a bunaíodh córas den sórt sin, ná an fíoras gur táirgeadh an leictreachas arna iompar ag saoráid féintomhaltais sa chiall shonrach a thabharfadh an reachtaíocht náisiúnta don choincheap sin, ná an fíoras go bhfuil córas den sórt sin á bhainistiú ag eintiteas príobháideach agus go bhfuil líon teoranta aonad giniúna agus tomhaltais nasctha leis, ná a mhéid nó a leibhéal tomhaltais leictreachais, ós rud é nach raibh sé i gceist ag reachtas an Aontais córais dáileacháin áirithe a eisiamh ó raon feidhme na Treorach sin ar bhonn na gcritéar sin (féach, de réir analaí, breithiúnas an 17 Deireadh Fómhair 2019, Elektrorazpredelenie Yug, C‑31/18, EU:C:2019:868, mír 47 agus an cásdlí dá dtagraítear).
55
Ar an gcaoi chéanna, ní critéir ábhartha iad ach an oiread go dtáirgtear an leictreachas a iompraítear ag stáisiún cumhachta agus teasa in éineacht nó go bhfuil na saoráidí a úsáidtear don iompar sin ar fáil saor in aisce do chách, ós rud é nár bhain reachtas an Aontais úsáid as modh táirgthe an leictreachais a iompraítear ná as an taraif chun an bonneagar lena mbaineann a úsáid mar chritéir chun córas dáileacháin a shainaithint.
56
Is fíor nach ndéantar comhchuibhiú uileghabhálach ar na rialacha a bhaineann, go háirithe, le dáileadh leictreachais i dTreoir 2019/944, a mhéad atá sé mar chuspóir aici, i gcomhréir le haithris 8 di, deireadh a chur le bacainní leanúnacha ar chomhlánú an mhargaidh inmheánaigh sa leictreachas. Ina theannta sin, cé go leagtar amach in Airteagal 2(28) den Treoir sin na critéir chun córas dáileacháin a shainaithint, fágann an fhoráil sin go bhfuil méid áirithe saoirse ag na Ballstáit chun córas den chineál sin a shainiú (féach, de réir analaí, breithiúnas an 17 Deireadh Fómhair 2019, Elektrorazpredelenie Yug, C‑31/18, EU:C:2019:868, míreanna 50 agus 51).
57
Dá bhrí sin, in éagmais foráil maidir leis an bpointe sin i dTreoir 2019/944, leanfaidh na Ballstáit, ar choinníoll go gcomhlíonann siad na critéir a leagtar amach in Airteagal 2(28) den Treoir sin, de bheith inniúil, inter alia, chun a chinneadh, i gcomhréir leis na sainmhínithe a leagtar amach sa Treoir sin, cé acu a bhaineann nó nach mbaineann pointí idirnaisc le córais eile leis an gcóras dáileacháin (féach, de réir analaí, breithiúnas an 17 Deireadh Fómhair 2019, Elektrorazpredelenie Yug, C‑31/18, EU:C:2019:868, míreanna 52 agus 53).
58
Os a choinne sin, ar an mbaol go mbainfí an bonn den léiriú uathrialach agus aonfhoirmeach ar Airteagal 2(28) de Threoir 2019/944, ní féidir leis na Ballstáit, chun an coincheap ‘córas dáileacháin’ a shainmhíniú, leas a bhaint as critéir bhreise seachas na critéir sin a bhaineann leis an leibhéal voltais agus leis an gcatagóir custaiméirí a n‑iompraítear an leictreachas chucu (féach, de réir analaí, breithiúnas an 17 Deireadh Fómhair 2019, Elektrorazpredelenie Yug, C‑31/18, EU:C:2019:868, mír 55).
59
Fiú mura ndéantar comhchuibhiú uileghabhálach ar na réimsí lena rialaítear Treoir 2019/944, tá coincheap an ‘chórais dáileacháin’, de réir bhrí na Treorach sin, bunriachtanach don Treoir sin, toisc, chun deireadh a chur le bacainní leanúnacha ar chomhlánú an mhargaidh inmheánaigh sa leictreachas, go gcuireann an Treoir sin, mar is léir go háirithe ó na forálacha i gCaibidil IV di, oibreoirí na gcóras sin faoi réir rialacha áirithe (féach, de réir analaí, breithiúnas an 17 Deireadh Fómhair 2019, Elektrorazpredelenie Yug, C‑31/18, EU:C:2019:868, mír 56).
60
Sna himthosca sin, ceanglaítear ar na Ballstáit, d’fhonn cur i bhfeidhm aonfhoirmeach Threoir 2019/944 a áirithiú, chun bunú an mhargaidh iomaíoch dá dtagraítear sa Treoir sin a thabhairt chun críche, sainmhíniú a thabhairt ar an gcoincheap ‘córas dáileacháin’, de réir bhrí na Treorach sin, trí thagairt a dhéanamh don dá chritéar a leagtar síos in Airteagal 2(28) amháin, a bhaineann leis an leibhéal voltais agus leis an gcatagóir custaiméirí a n‑iompraítear an leictreachas chucu faoi seach (féach, de réir analaí, breithiúnas an 17 Deireadh Fómhair 2019, Elektrorazpredelenie Yug, C‑31/18, EU:C:2019:868, mír 57).
61
Dá bhrí sin, ní féidir leis na Ballstáit a mheas nach mór cineál áirithe córais a eisiamh ón gcoincheap ‘córas dáileacháin’, de réir bhrí Threoir 2019/944, ar bhonn critéar sa bhreis orthu sin a leagtar síos in Airteagal 2(28) den Treoir sin (féach, de réir analaí, breithiúnas an 17 Deireadh Fómhair 2019, Elektrorazpredelenie Yug, C‑31/18, EU:C:2019:868, mír 58).
62
Ós rud é nach mór an coincheap sin a chur i bhfeidhm agus a léiriú go haonfhoirmeach ar fud an Aontais, níl na Ballstáit i dteideal saoráidí a eisiamh ó raon feidhme Threoir 2019/944, lena n‑áirítear ar bhonn phrionsabal na comhréireachta, ar saoráidí iad, ar comhthuiscint iad, a úsáidtear chun leictreachas ardvoltais, meánvoltais nó ísealvoltais atá beartaithe lena dhíol le custaiméirí a iompar (féach, de réir analaí, breithiúnas an 28 Samhain 2018, Solvay Chimica Italia agus páirtithe eile, C‑262/17, C‑263/17 agus C‑273/17, EU:C:2018:961, míreanna 34 agus 37).
63
Ar an dara dul síos, maidir le cé acu a fhéadfar nó nach bhféadfar gnóthas a bhfuil córas dáileacháin á oibriú aige, de réir bhrí Threoir 2019/944, a eisiamh ón gcoincheap ‘oibreoir córais dáileacháin’ de réir bhrí na Treorach sin, ba cheart a thabhairt faoi deara go sainmhínítear in Airteagal 2(29) den Treoir sin an coincheap ‘oibreoir córais dáileacháin’ mar dhuine nádúrtha nó dlítheanach atá freagrach as an gcóras dáileacháin i limistéar ar leith a oibriú, a chothabháil agus, más gá, a fhorbairt agus, más iomchuí, as a idirnaisc le córais eile, atá freagrach as cumas fadtéarmach an chórais freastal ar éileamh réasúnta ar dháileadh leictreachais a áirithiú.
64
Ós rud é nach bhfuil aon tagairt shainráite do dhlí na mBallstát sa sainmhíniú sin, ní mór, i gcomhréir leis an gcásdlí dá dtagraítear i mír 51 den bhreithiúnas seo, léiriú uathrialach agus aonfhoirmeach a thabhairt dó ar fud an Aontais.
65
Is léir ón sainmhíniú a leagtar amach in Airteagal 2(29) de Threoir 2019/944, arna léamh i gcomhar leis na ráitis leagtha amach thuas i míreanna 52 go 62 den bhreithiúnas seo, go dtagann gnóthas a oibríonn saoráid fuinnimh a fhónann chun leictreachas a iompar ar ardvoltas, meánvoltas nó ísealvoltas chun é a sholáthar do chustaiméirí mórdhíola nó do chustaiméirí deiridh faoin gcoincheap ‘oibreoir córais dáileacháin’ de réir bhrí Airteagal 2(29).
66
I ndáil leis sin, is fior go bhforáiltear le hAirteagal 30 de Threoir 2019/944 go ndéanfaidh na Ballstáit, nó cuirfidh siad ceangal ar na gnóthais ar leo na córais dáileacháin nó atá freagrach astu, oibreoir córais dáileacháin amháin nó níos mó a ainmniú ar feadh tréimhse ama atá le cinneadh ag na Ballstáit, ag féachaint do chúrsaí éifeachtúlachta agus cothromaíochta eacnamaíche.
67
Mar sin féin, ní féidir a thuiscint ón Airteagal sin gur faoi na Ballstáit atá sé eintiteas a chomhlíonann an coincheap ‘oibreoir córais dáileacháin’, de réir bhrí Airteagal 2(29) de Threoir 2019/944, a eisiamh ó raon feidhme na Treorach sin. I gcomhréir leis an méid a luaitear i mír 62 den bhreithiúnas seo, mura bhfuil na Ballstáit i dteideal saoráidí a eisiamh ó raon feidhme na Treorach sin, ar comhthuiscint í gur saoráidí iad a úsáidtear chun leictreachas ardvoltais, meánvoltais nó ísealvoltais atá beartaithe lena ndíol le custaiméirí a iompar, ní féidir údar a thabhairt leo chun an t‑eintiteas atá freagrach, go háirithe, as oibriú agus cothabháil saoráide den sórt sin a eisiamh ón gcoincheap ‘oibreoir córais dáileacháin’ de réir bhrí Airteagal 2(29), nó cheadófaí leis sin teacht timpeall ar raon feidhme Threoir 2019/944 agus dhéanfaí dochar d’éifeachtacht na gcoincheap ‘dáileachán’ agus ‘córas dáileacháin’, de réir bhrí na Treorach sin, agus do chur i bhfeidhm aonfhoirmeach dhlí an Aontais.
68
Dá réir sin, ní féidir leis na Ballstáit a eisiamh ón gcoincheap ‘oibreoir córais dáileacháin’, de réir bhrí Airteagal 2(29) de Threoir 2019/944, gnóthas a oibríonn saoráid fuinnimh atá beartaithe chun leictreachas a sholáthar d’fhoirgnimh chónaithe más rud é go bhfónann an tsaoráid sin chun leictreachas a iompar ar ardvoltas, ar mheánvoltas nó ar ísealvoltas chun é a sholáthar do chustaiméirí deiridh cónaitheacha na bhfoirgneamh sin.
69
Ar an tríú dul síos, maidir le cé acu atá nó nach bhfuil sé de rogha ag na Ballstáit gan oibreoirí córais dáileacháin, de réir bhrí Airteagal 2(29) de Threoir 2019/944, a chur faoi réir na n‑oibleagáidí atá ar na hoibreoirí sin faoin Treoir sin, ba cheart a thabhairt faoi deara, faoin Treoir sin, go bhféadfaidh na Ballstáit, ar an gcéad dul síos, i gcomhréir le hAirteagal 16 di, creat rialála fabhrach a bhunú do phobail fuinnimh saoránach agus foráil a dhéanamh go mbainfidh na pobail sin, fiú i gcás ina bhfuil córais dáileacháin acu nó ina bhfuil ceann bunaithe acu agus iad á mbainistiú go neamhspleách, tairbhe as na díolúintí dá bhforáiltear in Airteagal 38(2) den Treoir sin i bhfabhar córais dáileacháin iata.
70
Mar sin féin, tá an coincheap ‘pobal fuinnimh saoránach’, chun críocha Threoir 2019/944, teoranta do thagairt a dhéanamh, de réir Airteagal 2(11) di, d’eintiteas dlítheanach atá, inter alia, á rialú go héifeachtach ag comhaltaí nó scairshealbhóirí ar daoine nádúrtha, údaráis áitiúla nó gnóthais bheaga iad, agus an coincheap ‘gnóthas beag’ á shainmhíniú in Airteagal 2(7) den Treoir sin mar thagairt do ghnóthas a fhostaíonn níos lú ná 50 duine agus nach mó ná EUR 10 milliún a láimhdeachas bliantúil agus/nó iomlán a chláir chomhardaithe bhliantúil.
71
Ar an dara dul síos, foráiltear le hAirteagal 38 de Threoir 2019/944 go bhféadfaidh na Ballstáit foráil a dhéanamh, faoi réir chomhlíonadh na gcoinníollacha a leagtar amach san Airteagal sin, go n‑aicmeoidh na húdaráis náisiúnta inniúla mar ‘chóras dáileacháin iata’ córas a dháileann leictreachas laistigh de shuíomh tionsclaíoch, tráchtála nó seirbhíse comhroinnte atá teoranta go geografach agus, gan dochar do mhír 4 den Airteagal sin, nach soláthraíonn do chustaiméirí teaghlaigh, agus go ndíolmhóidh na húdaráis sin oibreoir córais dáileacháin iata den sórt sin ansin ó chuid de na hoibleagáidí nach mór a fhorchur ar oibreoirí córais dáileacháin faoin Treoir sin, agus go liostaítear na hoibleagáidí a bhféadfaí díolúine a thabhairt ina leith i mír 2(a) go (e) den Airteagal sin. Mar sin féin, is léir ó mhír 4 go gcuirfear cosc ar dhíolúine faoi mhír 2 den Airteagal céanna a dheonú ach amháin mar gheall ar úsáid theagmhasach ag líon beag teaghlach a bhfuil comhlachas fostaíochta nó comhlachas comhchosúil eile acu le húinéir an chórais dáileacháin agus atá lonnaithe laistigh den limistéar a bhfreastalaíonn an córas dáileacháin iata air.
72
Ar an tríú dul síos, foráiltear leis an gcéad fhomhír d’Airteagal 66(1) de Threoir 2019/944, maidir le Ballstáit atá in ann a léiriú go bhfuil fadhbanna substainteacha ann d’oibriú na gcóras beag nasctha agus na gcóras beag scoite atá acu, féadfaidh siad iarratas a chur faoi bhráid an Choimisiúin ar mhaoluithe ó fhorálacha, go háirithe ó Chaibidil IV di. Mar sin féin, ar thaobh amháin, sonraítear le hAirteagal 66(2), go bunúsach, go ndéanfaidh an Coimisiún cinneadh faoi iarratas den chineál sin trí chinneadh a fhoilseofar in Iris Oifigiúil an Aontais Eorpaigh. Ar an taobh eile, de bhun Airteagal 2(43) den Treoir sin, tagraíonn an coincheap ‘córas beag nasctha’ d’aon chóras ag a raibh tomhaltas níos lú ná 3000 GWh in 1996, agus ar féidir é a idirnascadh le córais eile le haghaidh cainníocht is mó ná 5 % dá thomhaltas bliantúil, cé, de réir Airteagal 2(42) den Treoir sin, go dtagraíonn an coincheap ‘córas beag scoite’ d’aon chóras ag a raibh tomhaltas níos lú ná 3000 GWh in 1996 agus ar féidir é a idirnascadh le córais eile le haghaidh cainníocht is lú ná 5 % dá thomhaltas bliantúil.
73
Ar an gceathrú dul síos, leagtar amach in Airteagal 66(3) go (5) de Threoir 2019/944 maoluithe áirithe i bhfabhar na Cipire, Lucsamburg, Mhálta agus réigiún na Fraince, an Chorsaic.
74
Ar an gcúigiú dul síos, foráiltear le forálacha áirithe i gCaibidil IV de Threoir 2019/944, dar teideal ‘Oibriú córais dáileacháin’, go bunúsach, ar bhonn ad hoc, go bhféadfaidh na Ballstáit a chinneadh gan oibleagáidí áirithe dá dtagraítear sna forálacha sin a chur i bhfeidhm maidir le gnóthais áirithe nó in imthosca áirithe. Is amhlaidh atá, go háirithe, i gcás Airteagal 32(5), Airteagal 33(3), Airteagal 35(4) agus Airteagal 36(2) den Treoir sin.
75
Sa chás seo, faoi réir na bhfíoruithe atá le déanamh ag an gcúirt a rinne an tarchur, ní cosúil go gcomhlíonann saoráid amhail iad siúd atá i gceist sna príomhimeachtaí nó oibreoir saoráide den sórt sin amhail an tsaoráid atá i gceist sna príomhimeachtaí na coinníollacha chun tairbhe a bhaint as ceann de na maoluithe nó na díolúintí dá dtagraítear i míreanna 69 go 74 den bhreithiúnas seo. Go háirithe, ní cosúil, ar an gcéad dul síos, go bhféadfadh saoráid den sórt sin teacht faoin gcoincheap ‘pobal fuinnimh saoránach’, de réir bhrí Airteagal 2(11) de Threoir 2019/944, ós rud é, go háirithe, nach ndealraíonn sé gur ‘gnóthas beag’ é an t‑oibreoir a rialaíonn í de réir bhrí Airteagal 2(7) den Treoir sin. Ina dhiaidh sin, ós rud é go soláthraíonn saoráid amhail iad siúd atá i gceist sna príomhimeachtaí leictreachas do chustaiméirí teaghlaigh ní ar bhealach coimhdeach le soláthar láithreáin seirbhíse tionscail, tráchtála nó comhroinnte, ach go príomha, nó go heisiach fiú, ní féidir le hoibreoir saoráide den sórt sin, in aon chás, leas a bhaint as na díolúintí a cheadaítear le hAirteagal 38 den Treoir sin do na Ballstáit a dheonú d’oibreoirí córas dáileacháin iata. Ar deireadh, sa bhreis ar an bhfíoras nach bhfuil na saoráidí atá i gceist sna príomhimeachtaí lonnaithe i gceann de na Ballstáit nó sa réigiún dá dtagraítear i mír 73 den bhreithiúnas seo, ní cosúil go bhféadfadh saoráid amhail iad siúd atá i gceist sna príomhimeachtaí, i gcás, i gcomhréir leis na critéir a leagtar amach i mír 62 den bhreithiúnas seo, go raibh sí le haicmiú mar chóras dáileacháin, de réir bhrí Threoir 2019/944, teacht faoin gcoincheap ‘córas beag nasctha’ nó ‘córas beag scoite’ de réir bhrí na Treorach sin. Thairis sin, ní léir ó na doiciméid atá os comhair na Cúirte gur deonaíodh maolú faoi Airteagal 66(1) den Treoir sin do Phoblacht Chónaidhme na Gearmáine, maidir le saoráidí amhail iad siúd atá i gceist sna príomhimeachtaí, nó fiú gur iarr an Ballstát sin ar an gCoimisiún leas a bhaint as maolú den sórt sin i bhfabhar saoráidí den sórt sin.
76
Ar an gceathrú dul síos agus ar deireadh, bhainfí an bonn de na cuspóirí atá á saothrú le Treoir 2019/944 dá dtabharfaí cead do na Ballstáit saoráidí a úsáidtear chun leictreachas ardvoltais, meánvoltais nó ísealvoltais atá beartaithe lena dhíol le custaiméirí a eisiamh ó chatagóir na gcóras dáileacháin, de réir bhrí na Treorach sin, agus, dá bhrí sin, gan na heintitis a oibríonn saoráidí den sórt sin a chur faoi réir na n‑oibleagáidí nach mór, faoin Treoir sin, a fhorchur ar ‘oibreoirí córais dáileacháin’, de réir bhrí na Treorach sin, in imthosca seachas na himthosca sin dá bhforáiltear maolú nó díolúine go sainráite leis an Treoir sin, ag féachaint do ról bunúsach na gcóras dáileacháin sin agus a n‑oibreoirí i scéim na Treorach sin agus, thairis sin, go ginearálta, i rialáil mhargadh inmheánach an Aontais sa leictreachas. Sa chomhthéacs sin, ba cheart a thabhairt faoi deara freisin go n‑úsáidtear an coincheap ‘oibreoir córais dáileacháin’ freisin chun críocha Threoir 2012/27, i gcomhréir le hAirteagal 2(21) de, agus chun críocha Rialachán 2019/943, i gcomhréir le hAirteagal 2(48) de.
77
I ndáil leis sin, ní mór, go háirithe, béim a leagan ar an ról bunriachtanach a shanntar le Treoir 2019/944 d’oibreoirí córais maidir le comhtháthú na margaí náisiúnta a chur i gcrích, rud a chiallaíonn, go háirithe, mar is léir, go bunúsach, ó aithrisí 7 agus 18 den Treoir sin, go bhfuil ardleibhéal comhair ann idir oibreoirí córais ar leibhéal an Aontais agus ar an leibhéal réigiúnach. Le reachtaíocht náisiúnta amhail an reachtaíocht dá dtagraítear i mír 47 den bhreithiúnas seo, is féidir líon eintiteas nach beag a eisiamh ó raon feidhme na n‑oibleagáidí atá ar oibreoirí córas dáileacháin, cé go bhfuil comhthuiscint ann go n‑úsáidtear iad chun leictreachas ardvoltais, meánvoltais nó ísealvoltais atá beartaithe lena dhíol le custaiméirí a iompar, agus ar an gcaoi sin cuidiú le margaí scoilte a choinneáil ar bun, contrártha do na margaí atá comhtháite i ndáiríre a bhféachann Treoir 2019/944 lena mbunú, i gcomhréir le hAirteagal 1 de.
78
Ina theannta sin, dá gceadófaí eisiamh den sórt sin, bheadh baol ann go gcuirfí i mbaol an cuspóir maidir le margaí leictreachais a chruthú san Aontas, ní hamháin margaí atá comhtháite i ndáiríre ach atá iomaíoch, dírithe ar thomhaltóirí agus solúbtha, cothrom agus trédhearcach freisin, atá in ann, inter alia, praghsanna agus costais inacmhainne fuinnimh a áirithiú, i gcomhréir le hAirteagal 1, ós rud é go bhfuil na hoibleagáidí a bhfuil oibreoirí córais dáileacháin faoina réir beartaithe, inter alia, mar is léir, go bunúsach, ó aithrisí 65 agus 68 den Treoir sin, chun iomaíocht chothrom ar an leibhéal miondíola a áirithiú ar mhaithe le tomhaltóirí.
79
I bhfianaise na mbreithnithe go léir roimhe seo, is é an freagra ar an gceist a tharchuirtear go bhfuil Airteagal 2(28) agus (29) agus Airteagail 30 go 39 de Threoir 2019/944 sin le léiriú sa chaoi go gcuirtear cosc leo ar reachtaíocht náisiúnta lena bhforáiltear nach bhfuil gnóthas a thógann agus a oibríonn, in ionad an tseanchórais dáileacháin, saoráid fuinnimh atá beartaithe chun leictreachas arna tháirgeadh ag stáisiún cumhachta agus teasa in éineacht le hidirthuras fuinnimh bliantúil suas le 1000 MWh a sholáthar do roinnt foirgneamh cónaithe ina bhfuil suas le 200 aonad tithíochta faoi réir oibleagáidí oibreora córais dáileacháin, faoina n‑íocann na tomhaltóirí deiridh, eadhon tionóntaí na dtithe sin, na costais a bhaineann leis an tsaoráid fuinnimh a thógáil agus a oibriú, agus faoina ndíolann an gnóthas sin an leictreachas a tháirgtear leis na tomhaltóirí sin, más rud é go bhfónann an tsaoráid sin chun leictreachas a iompar ar ardvoltas, ar mheánvoltas nó ar ísealvoltas chun é a sholáthar do chustaiméirí agus más rud é nach bhfuil aon mhaolú nó díolúine maidir leis na hoibleagáidí sin, dá bhforáiltear go sonrach leis an Treoir sin, infheidhme.
80
Mar sin féin, is faoin gcúirt a rinne an tarchur atá sé a fháil amach an bhfuil feidhm ag Treoir 2019/944 ratione temporis maidir leis an díospóid sna príomhimeachtaí, agus é á chur in iúl go láidir go bhféadfaí an freagra ar an gceist a tharchuirtear a thrasuí mutatis mutandis dá measfadh an chúirt sin ar deireadh gurb í Treoir 2009/72 atá infheidhme maidir leis an díospóid sin. Ar thaobh amháin, is ionann na sainmhínithe ar na coincheapa ‘dáileadh’ agus ‘oibreoir córais dáileacháin’ in Airteagal 2(28) agus (29) de Threoir 2019/944 agus na sainmhínithe ar na coincheapa céanna a rinneadh cheana i dTreoir 2009/72. Ar an taobh eile, is fíor go bhfuil cuspóirí Threoir 2019/944 níos beaichte agus níos mionsonraithe ná cuspóirí Threoir 2009/72 agus go bhforchuirtear cúraimí agus oibleagáidí nua ar oibreoirí córais dáileacháin le Treoir 2019/944. Mar sin féin, is fíor fós go raibh coincheap an ‘chórais dáileacháin’ bunúsach cheana féin i scéim Threoir 2009/72 (féach, chuige sin, breithiúnas an 17 Deireadh Fómhair 2019, Elektrorazpredelenie Yug, C‑31/18, EU:C:2019:868, mír 56) agus gurbh é cuspóir na Treorach sin cheana féin rialacha comhchoiteanna a bhunú maidir le, inter alia, dáileadh leictreachais d’fhonn margaí leictreachais iomaíocha san Aontas a fheabhsú agus a chomhtháthú agus a bhí dírithe cheana féin, go háirithe, ar mhargadh iomlán oscailte a bhaint amach a chuireann ar chumas na dtomhaltóirí go léir a soláthróirí a roghnú gan bhac agus ar chumas na soláthróirí a dtáirgí a sholáthar dá gcustaiméirí gan bhac, chun an margadh inmheánach leictreachais a thabhairt chun críche (féach, chuige sin, breithiúnas an 17 Deireadh Fómhair 2019, Elektrorazpredelenie Yug, C‑31/18, EU:C:2019:868, míreanna 38 agus 39), lena bhforáiltear, inter alia, do shraith cúraimí agus oibleagáidí atá ar oibreoirí na gcóras sin, gan maolú ar na cúraimí agus na hoibleagáidí sin a cheadú ach amháin sna cásanna dá bhforáiltear go sainráite sa Treoir sin.
Costais
81
Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Cúigiú Dlísheomra) mar seo a leanas:
Maidir le hAirteagal 2(28) agus (29) agus le hAirteagail 30 go 39 de Threoir (AE) 2019/944 ó Pharlaimint na hEorpa agus ón gComhairle an 5 Meitheamh 2019 maidir le rialacha comhchoiteanna don mhargadh inmheánach don leictreachas agus lena leasaítear Treoir 2012/27/AE,
ní mór léiriú a dhéanamh mar seo a leanas:
cuirtear cosc leo ar reachtaíocht náisiúnta lena bhforáiltear nach bhfuil gnóthas a thógann agus a oibríonn, in ionad an tseanchórais dáileacháin, saoráid fuinnimh atá beartaithe chun leictreachas arna tháirgeadh ag stáisiún cumhachta agus teasa in éineacht le hidirthuras fuinnimh bliantúil suas le 1000 MWh a sholáthar do roinnt foirgneamh cónaithe ina bhfuil suas le 200 aonad tithíochta faoi réir oibleagáidí oibreora córais dáileacháin, faoina n‑íocann na tomhaltóirí deiridh, eadhon tionóntaí na dtithe sin, na costais a bhaineann leis an tsaoráid fuinnimh a thógáil agus a oibriú, agus faoina ndíolann an gnóthas sin an leictreachas a tháirgtear leis na tomhaltóirí sin, más rud é go bhfónann an tsaoráid sin chun leictreachas a iompar ar ardvoltas, ar mheánvoltas nó ar ísealvoltas chun é a sholáthar do chustaiméirí agus más rud é nach bhfuil aon mhaolú nó díolúine maidir leis na hoibleagáidí sin, dá bhforáiltear go sonrach leis an Treoir sin, infheidhme.
Sínithe
(
*1
)	Teanga an cháis: an Ghearmáinis.